Diari Oficial de la Generalitat Valenciana


Sumari del DOGV 6345, del 01-09-2010 (2010/9483)

RESOLUCIÓ de 24 d'agost de 2010, de la consellera de Turisme, com a presidenta de l'Agència Valenciana del Turisme, per la qual establix la convocatòria, per a l'any 2010, dels préstecs bonificats a càrrec del Fons Financer de l'Estat per a la Modernització de les Infraestructures Turístiques (FOMIT), en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6345

Data del DOGV
:   01-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9483


Data del document
:   24-08-2010

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * ajuda pública
    * infraestructura turística

RESOLUCIÓ de 24 d'agost de 2010, de la consellera de Turisme, com a presidenta de l'Agència Valenciana del Turisme, per la qual establix la convocatòria, per a l'any 2010, dels préstecs bonificats a càrrec del Fons Financer de l'Estat per a la Modernització de les Infraestructures Turístiques (FOMIT), en l'àmbit de la Comunitat Valenciana. [2010/9483]
El Fons Financer de l'Estat per a la Modernització de les Infraestructures Turístiques (FOMIT), regulat pel Reial Decret 937/2010, de 23 de juliol, té com a finalitat recolzar financerament els plans de renovació, modernització i reconversió integral de les destinacions turístiques consolidades que realitzen les administracions locals i les empreses turístiques privades.
D'acord amb el que disposa l'esmentat Reial Decret 937/2010, de 23 de juliol, correspon a les Comunitats Autònomes la convocatòria, tramitació i resolució dels expedients, així com el control posterior, seguiment de les actuacions i, si fa el cas, la tramitació del reintegrament en cas d'incompliment, tot això respecte al Fons com a mecanisme d'atorgament de préstecs.
En compliment del que establix l'art. 11 del Reial Decret 937/2010, de 23 de juliol, la Secretaria General de Turisme i Comerç Interior, per mitjà de la Resolució de 26 de juliol de 2010, ha fixat el volum de recursos del Fons Financer de l'Estat per a la Modernització de les Infraestructures Turístiques (FOMIT) destinat a les operacions de préstecs bonificats corresponent a la convocatòria 2010, amb un import total de 200 milions d'euros, amb la distribució aprovada de 120 milions per als projectes presentats per les entitats Locals (art. 9-a del RD 937/2010), i 80 milions per als projectes presentats pels consorcis (art. 9-b del RD 937/2010).
En virtut del que establix el Decret 123/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Turisme. Ateses les facultats que em conferix l'article 35 de la Llei 5/83 de 30 de desembre del Consell, i d'acord amb les competències assignades pel Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme, resolc:
Primer. Objecte
L'objecte de la present resolució és convocar per a l'exercici 2010 els anomenats préstecs bonificats a càrrec del Fons Financer de l'Estat per a la Modernització de les Infraestructures Turístiques (en avant, FOMIT), d'acord amb el que preveu el Reial Decret 937/2010, de 23 de juliol, pel qual es regula l'esmentat Fons, en l'àmbit de la Comunitat Valenciana.
Segon. Beneficiaris
1. Podran ser beneficiaris d'estos préstecs:
Les entitats locals enumerades en l'article 3 de la Llei 7/1985, de 2 abril, de Bases del Règim Local, els organismes autònoms locals, les entitats públiques empresarials locals i les societats mercantils locals.
2. En tot cas, seran requisits indispensables per a aconseguir la condició de beneficiari d'un préstec a càrrec del FOMIT, no estar sotmés en cap de les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions, i acreditar davant de l'òrgan concedent, haver obtingut l'autorització d'endeutament regulada en l'article 53 del Text Refós de la Llei Reguladora de les Hisendes Locals, aprovat pel Reial Decret Legislatiu 2/2004, de 5 de març; en l'article 23 del Text Refós de la Llei General d'Estabilitat Pressupostària aprovat per Reial Decret Legislatiu 2/2007, de 28 de desembre; i en l'article 25 del Reial Decret 1463/2007, de 2 de novembre, pel qual s'aprova el Reglament de desplegament de la Llei 18/2001, de 12 de desembre, d'Estabilitat Pressupostària, en la seua aplicació a les entitats locals, i no estar sotmeses en la prohibició d'endeutament establida en l'article 9.2 del Reial Decret Llei 5/2009, de 24 d'abril o, en cas d'estar-ho, no tindre romanent de tresoreria pendent de sanejament.
Tercer. Finalitat
1. A càrrec del FOMIT es recolzaran financerament els plans de renovació i modernització de les destinacions turístiques consolidades que es despleguen aral·lelament per les administracions locals i per les empreses turístiques privades en l'àmbit de la Comunitat Valenciana.
2. En cap cas, a càrrec del FOMIT, no es podran concedir ajudes que puguen tindre per efecte l'atorgament, a una o més empreses, avantatges que puguen donar lloc al falsejament de la competència en el mercat interior i que siguen susceptibles d'afectar els intercanvis comercials entre els estats membres.
3. Als efectes de l'aplicació de l'esmentat Reial Decret 937/2010, de 23 de juliol, tindran la consideració de destinacions turístiques consolidades, en atenció als recursos turístics i oferta turística reglada que disposen, els que reunisquen com a mínim tres de les característiques següents:
a) Sobrecàrrega urbanística i ambiental.
b) Sobreexplotació de recursos.
c) Obsolèscencia dels seus equipaments turístics.
d) Escassa inversió del sector turístic privat.
e) Oferta i demanda turística estabilitzada o decreixent.
Quart. Bases i règim jurídic
1. Les bases que regulen la present convocatòria es troben en el RD 937/2010 de 23 de juliol, pel qual es regula el Fons Financer de l'Estat per a la Modernització de les Infraestructures Turístiques, per les normes contingudes en la disposició addicional 43 de la Llei 42/2006, de 28 de desembre, de Pressupostos Generals de l'Estat per a l'any 2007, en la redacció donada a esta per la disposició final 14. 2 de la Llei 51/2007, de 26 de desembre, de Pressupostos Generals de l'Estat per a l'any 2008. Les disposicions del Reial Decret 937/2010, de 23 de juliol i la resolució de la Secretaria General de Turisme i Comerç Interior de 26 de juliol de 2010, per la qual es fixa el volum de recursos del Fons Financer de l'Estat per a la Modernització de les Infraestructures Turístiques (FOMIT) destinat a les operacions de préstecs bonificats corresponent a la convocatòria 2010, la Llei 38/2003, de 17 de novembre, General de Subvencions, i la resta de normativa que siga aplicable, i no serà d'aplicació el que disposa el Decret 147/2007, de 7 de setembre, del Consell, en tant que les presents ajudes no es concedixen a càrrec dels pressupostos de l'administració de la Generalitat o de les entitats arreplegades en l'article 5 del Decret Legislatiu de 26 de juny de 1991.
2. El FOMIT es configura com un fons sense personalitat jurídica, la dotació del qual s'efectua majoritàriament des dels Pressupostos Generals de l'Estat. Per això, conforme amb el que disposa l'article 2.2 de la Llei 47/2003, de 26 de novembre, General Pressupostària, li serà d'apliccaió allò que es disposa en eixa llei i en les normes que la despleguen, respecte al seu règim pressupostari, economicofinancer, comptable i de control.
3. La formulació, posada a disposició, aprovació i rendició dels comptes del FOMIT davant de la Intervenció General de l'administració General de l'Estat, correspon a la Secretaria General de Turisme i Comerç Interior.
Cinqué. Dotació econòmica
De conformitat amb el que disposa la resolució de la Secretaria General de Turisme i Comerç Interior de 26 de juliol de 2010, el volum de recursos del FOMIT destinats a les operacions de préstecs bonificats corresponent a la convocatòria de 2010 es fixa en 200 milions d'euros per a totes les Comunitats Autònomes, que es distribuïxen de la manera següent, d'acord amb el que establix la disposició addicional única del Reial Decret 937/2010 de 23 de juliol:
1. 120 milions d'euros es destinen a préstecs dirigits a entitats locals enumerades en l'article 3 de la Llei 7/1985, de 2 abril, de Bases del Règim Local, els organismes autònoms locals, les entitats públiques empresarials locals i les societats mercantils locals.
2. 80 milions d'euros es destinen a préstecs dirigits a consorcis o entitats constituïdes per a executar projectes que es despleguen en el marc d'un Pla de reconversió o modernització integral d'una destinació turística consolidada, en les quals participe l'administració general de l'Estat junt amb una altra o altres administracions públiques o entitats públiques o privades.
Sisé. Administrador financer
1. El FOMIT estarà adscrit i serà gestionat per la Secretaria General de Turisme i Comerç Interior, corresponent la seua administració financera a l'ICO.
2. L'ICO remunerarà el FOMIT al tipus d'interés que s'establisca per mitjà de conveni subscrit entre el Ministeri d'Indústria, Turisme i Comerç i l'ICO, en funció del cost que represente per a este la captació de recursos en el mercat.
3. L'administració financera del FOMIT per l'ICO comportarà un cost de gestió que serà liquidat, segons les quanties disposades en esta línia de finançament, i l'import de les quals serà establit en el conveni previst en l'apartat anterior.
Seté. Característiques i compatibilitat d'ajudes
1. A càrrec del FOMIT podran atorgar-se préstecs amb llargs terminis d'amortització, incloent-hi períodes de carència i baixos tipus d'interés, que responguen a les següents característiques:
Quan es tracte de préstecs dirigits a entitats locals enumerades en l'article 3 de la Llei 7/1985, de 2 abril, de Bases del Règim Local, els organismes autònoms locals, les entitats públiques empresarials locals i les societats mercantils locals, ho seran per un import del 100 per cent de la inversió finançable, amb un límit màxim de 6 milions d'euros i un mínim de 300.000 euros per beneficiari i any.
2. Els préstecs es concediran al tipus d'interés que es determine per orde del Ministre d'Indústria, Turisme i Comerç, amb l'acord previ de la Comissió Delegada del Govern per a Assumptes Econòmics, en concret per a l'exercici 2010 serà l'arreplegat en l'Orde ITC/1823/2009, de 3 de juliol (BOE núm. 164 de 8 de juliol de 2009), per la qual s'especifiquen determinats aspectes dels préstecs bonificats que es concedixen a càrrec del Fons Financer de l'Estat per a la Modernització de les Infraestructures Turístiques (FOMIT).
3. La present línia de finançament serà compatible amb qualssevol altres ajudes o subvencions que atorguen altres administracions públiques, autonòmiques o locals, organismes nacionals o supranacionals, sotmesos, si fa el cas, a la normativa comunitària vigent, sempre que no superen el cost del projecte o projectes per als quals se sol·licita el finançament.
Vuité. Projectes finançables
1. Seran finançables aquells projectes orientats a la modernització de les destinacions turístics consolidades, a la reforma o rehabilitació dels equipaments turístics municipals o dels entorns urbans i naturals de la destinació, els quals podran contindre una o diverses de les actuacions següents:
a) Construcció, ampliació, renovació o remodelació d'infraestructures públiques municipals.
b) Instal·lació, substitució o reparació d'equipaments turístics.
c) Establiment, ampliació o millora de servicis públics municipals que milloren l'oferta turística.
d) Inversions dirigides a recuperar la qualitat ambiental i paisatgística de les destinacions i a reduir la densitat urbanística de les zones turístiques així com les que faciliten la modernització de les destinacions turístiques.
2. En cap cas no seran finançables les despeses corrents, reestructuracions de passiu o refinançaments, ni projectes ja executats.
Nové. Requisits dels projectes per a ser objecte de finançament
1.Únicament podran ser objecte de finançament els projectes d'inversió públiques que s'executen en destinacions turístiques madures per part de les entitats locals.
2. A estos efectes, tindran la consideració de destins turístics consolidades, en atenció als recursos turístics i l'oferta turística reglada que disposen, les que reunisquen com a mínim tres de les característiques assenyalades en l'apartat tercer de la present resolució.
3. Serà requisit indispensable perquè els projectes d'inversió puguen ser objecte de finançament a càrrec del FOMIT, que l'entitat sol·licitant acredite, en els termes que assenyala l'apartat onzé de la present resolució, l'existència d'inversió d'empreses turístiques privades, en el seu àmbit territorial, la quantia neta del qual equivalga, com a mímim, al 30% del préstec sol·licitat.
Únicament seran computables les inversions del sector turístic privat que s'hagen iniciat a partir de l'1 de gener de 2009, acceptant-se extraordinàriament, les efectuades en 2008 si s'han executat en el context d'una planificació prèvia de caràcter públic o hi haja una notòria identitat de plantejaments.
Deu. Terminis i lloc de presentació de sol·licituds
1. Les sol·licituds de préstec a càrrec del Fons financer de l'Estat per a la Modernització de les Infraestructures Turístiques (FOMIT) podran ser presentades fins al dia 30 d'octubre de 2010 inclós. La no presentació en l'esmentat termini comportarà la inadmissió de les sol·licituds.
2. Les sol·licituds hauran de presentar-se, dins del termini assenyalat en l'apartat anterior, en qualsevol oficina de les entitats de crèdit adherides a la Línia de Mediació Turisme que corresponga, de l'Institut de Crèdit Oficial, que consten en la pàgina Web de l'esmentat Institut: http://www.ico.es.
3. Una vegada presentada davant de l'entitat de crèdit corresponent també s'haurà de presentar una de les còpies segellada per l'entitat esmentada, amb tota la documentació presentada i exigida per la present convocatòria, en la Conselleria de Turisme, Agència Valenciana del Turisme, (Av/ Aragó 30-planta 8ª 46781-València).
4. Una vegada acceptada el finançament per part de l'entitat financera mediadora, el sol·licitant haurà de presentar en l'Agència Valenciana del Turisme, el certificat de l'esmentada entitat acreditatiu de l'acceptació del finançament.
Onze. Documentació
1. Les sol·licituds es presentaran per quadruplicat exemplar: original i tres còpies compulsades, en el model normalitzat que s'adjunta en la present convocatòria que haurà de ser datat i segellat per l'entitat financera. Este model normalitzat s'adjunta en l'annex i està disponible en la següent adreça d'Internet: www.turisme.gva.es/ayudas.
Las sol·licituds hauran d'anar acompanyades de quatre discos compactes o pen-drives en els quals s'incloguen digitalitzats tots els documents, inclosa la pròpia instància normalitzada.
2. A la sol·licitud s'acompanyaran l'original i tres còpies compulsades de la documentació següent:
a) La memòria del projecte o projectes d'inversió i de les actuacions que comprenen.
b) El pressupost de cada una de les actuacions, en els quals conste detallat l'import de l'IVA.
c) La memòria explicativa de la seua adequació als fins de renovació i modernització dela destinació, com a destinació turística.
d) L'acreditació de les inversions netes corresponents al sector turístic privat, en l'àmbit territorial de l'entitat sol·licitant del préstec, que representen com a mínim el 30 per cent de la quantia del préstec comanda i que es despleguen paral·lelament a la les públiques, la qual s'efectuarà per mitjà de la presentació dels documents següents:
1. El resum de les dades bàsiques del projecte o projectes d'inversió.
2. La còpia compulsada de les preceptives llicències o autoritzacions d'obres atorgades per l'Ajuntament o, si fa el cas, les còpies compulsades de les sol·licituds d'estes.
3. El pressupost net del projecte o projectes d'inversió, exclòs l'IVA.
4. El certificat municipal sobre la data d'inici de les obres i termini d'execució.
5. El certificat de l'alcalde o president del corresponent ens local, acreditatiu que les inversions del sector turístic privat s'efectuen amb la finalitat de millorar la posició turística de la destinació, de forma coordinada amb el sector públic local
S'entendrà que les inversions privades es desenvolupen paral·lelament a les públiques quan s'emmarquen en el context d'una planificació prèvia de caràcter públic o hi haja una notòria identitat de plantejaments i finalitats encaminada a la requalificació o modernització de la destinació consolidada.
A l'efecte, únicament seran computables les inversions del sector turístic privat, que s'hagen iniciat a partir de l'exercici anterior al de la presentació de la sol·licitud,(1 de gener de 2009), o excepcionalment, les efectuades en 2008 si s'han executat en el context d'una planificació prèvia de caràcter públic o hi haja una notòria identitat de plantejaments.
Així mateix, les inversions acreditades en una sol·licitud, i que hagen sigut computades per a la concessió d'un préstec a càrrec del FOMIT, no podran tornar a presentar-se en les següents sol·licituds.
e) La declaració responsable de l'òrgan competent de l'entitat local acreditativa de no estar sotmés en les altres prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions, i compliment de la resta d'obligacions i requisits a què fa referència el punt 2 de l'apartat segon de la present convocatòria, segons model normalitzat que figura en l'annex i disponible en l'adreça d'internet: www.turisme.gva.es/ajudes.
f) Declaració responsable sobre totes les ajudes públiques o de mínimis que tinguen concedides o sol·licitades per al mateix projecte o projectes que es pretenga finançar,segons model normalitzat que figura en l'annex de la present resolució i disponible en en l'adreça d'internet: www.turisme.gva.es/ajudes.
g) Declaració responsable de l'òrgan competent de l'entitat local que acredite que el sol·licitant no és deutor de l'Estat ni de la Generalitat per reintegrament de subvencions, segons model que figura en l'snnex de la present orde i disponible en en l'adreça d'internet: www.turisme.gva.es/ajudes.
h) A més de la informació i documentació assenyalada en els apartats anteriors, es podrà sol·licitar qualsevol altra que es considere necessària per a la tramitació de la sol·licitud corresponent.
Dotze. Tramitació
1. L'òrgan competent per a la instrucció del procediment de concessió de les ajudes emmarcades en la present resolució serà l'Àrea de Producte de l'Agència Valenciana del Turisme, a través del Servici d'Assistència Turística i Incentius, el qual sol·licitarà l'informe tècnic, si fa el cas, sobre els projectes presentats a altres Àrees i/o Servicis de l'Agència Valenciana del Turisme competents per raó de la matèria a avaluar.
2. La valoració de les sol·licituds correspondrà a una Comissió d'Avaluació d'Ajudes, la qual emetrà els informes corresponents que s'elevaran a Secretaria Autonòmica com a directora de l'Agència Valenciana del Turisme, i la composició de la qual serà la següent:
Presidenta: el cap de l'Àrea de Producte.
Vocals:
Un representant del Servici de Contractació, Coordinació i Assistència Tècnica.
Un representant del Departament economicofinancer.
Un representant del Servici d'Estudis.
Un representant del Servici de Turisme d'Interior.
Un representant del Servici d'Infraestructures Turístiques.
Secretari, amb veu i vot: el cap del Servici d'Assistència Turística i Incentius.
En cas de vacant, absència o malaltia dels membres de la Comissió, podran ser substituïts per altres representants, designats pels titulars entre les persones de les seues respectives unitats.
Quan per raó de les actuacions a avaluar es considere oportú, es podrà convocar tècnics especialistes i assessors en la matèria corresponent.
3. Avaluades les sol·licituds, d'acord amb els criteris establits en l'apartat 14 de la present convocatòria, la Secretària Autonòmica, com a directora de l'Agència Valenciana del Turisme, remetrà a la Secretaria General de Turisme i Comerç Interior la proposta de concessió, la qual haurà d'incloure les entitats a què es proposa la concessió del préstec, identificant-ne l'entitat local beneficiària, el projecte o projectes a finançar, i la quantia del préstec que es proposa.
4. Si la quantia total dels préstecs proposats per totes les Comunitats Autònomes no excedix del volum de recursos del FOMIT destinat a les operacions de préstecs a entitats locals, la Secretaria General de Turisme i Comerç Interior comunicarà esta circumstància perquè eleven a definitiva la seua proposta de resolució.
5. Si la quantia total dels préstecs proposats per totes les Comunitats Autònomes excedix el volum de recursos del FOMIT destinat a les operacions de préstecs a entitats locals, la distribució territorial haurà d'efectuar-se amb un criteri proporcional al nombre de les places d'allotjament turístic reglat en cada una de les Comunitats Autònomes que hagen comunicat proposta de concessió.
6. En virtut de l'anterior, la consellera de Turisme, com a presidenta de l'Agència Valenciana del Turisme dictarà una resolució de concessió o denegació de les sol·licituds de préstecs bonificats que es presenten en el seu àmbit territorial. La resolució de concessió, que haurà de ser motivada, determinarà la quantia del préstec atorgat i el projecte o projectes objecte de finançament.
7. La resolució de concessió o denegació dels préstecs serà comunicada als interessats i a la Secretaria General de Turisme i Comerç Interior, òrgan competent per a acordar la disposició dels fons que comprén el FOMIT.
8. Rebudes les resolucions favorables acordades per les Comunitats Autònomes, la Secretaria General de Turisme i Comerç Interior comunicarà a l'Institut de Crèdit Oficial l'autorització de disposició dels fons del FOMIT a favor de les entitats i en la quantia que haja sigut acordada per resolució de les Comunitats Autònomes.
9. L'ICO, una vegada rebuda l'autorització de disposició de fons emesa per la Secretaria General de Turisme i Comerç Interior, comunicarà l'autorització a l'entitat de crèdit mediadora, per a la formalització del préstec que no podrà excedir el 20 de desembre de 2010.
Tretze. Calendari
De conformitat amb el que preveu la disposició addicional única del Reial Decret 937/2010, de 23 de juliol, el calendari de la tramitació de les sol·licituds de préstecs serà el següent:
a) La data límit per a la presentació de sol·licituds davant de les entitats financeres i la Conselleria de Turisme a través de l'Agència Valenciana del Turisme, és el 30 d'octubre de 2010.
b) La data límit perquè les entitats financeres comuniquen a l'Agència Valenciana del Turisme l'acceptació o rebuig de les sol·licituds presentades és el 15 de novembre de 2010.
c) La data límit per a la recepció per part de la Secretaria General de Turisme i Comerç Interior de la proposta de concessió és el 30 de novembre de 2010.
d) La data límit de formalització de préstec és el 20 de desembre de 2010.
Catorze. Criteris de valoració
Els criteris de valoració de les sol·licituds de conformitat amb el que es preveu en la disposició addicional única del Reial Decret 937/2010, de 23 de juliol, consideraran necessàriament els aspectes següents:
a) Localització de les inversions.
b) Coherència, concreció, definició i justificació de les actuacions proposades.
c) Contribució a millorar la sostenibilitat de la destinació.
d) Contribució a la millora de la gestió ambiental a través de l'ús de tecnologies ambientals.
e) Contribució a la millora de l'accessibilitat de persones amb discapacitat.
f) Contribució a la rehabilitació urbanística del municipi.
g) Contribució a la millora de la qualitat dels equipaments i servicis turístics.
h) Contribució a la diversificació de l'oferta i desestacionalització de la demanda turística.
i) Contribució a l'aplicació de les noves tecnologies de la informació i de la comunicació.
j) Coherència amb la planificació estratègica turística de la Comunitat Valenciana.
Quinze. Obligacions dels beneficiaris
a) La realització dels projectes que són objecte d'esta línia de finançament, en la forma, condicions i temps que s'assenyala en la present resolució.
b) Respondre de la veracitat dels documents aportats.
c) Justificar l'execució dels projectes en els termes que siguen assenyalats per l'òrgan competent.
d) Complir amb la resta d'obligacions que s'establixen en la present resolució, RD 937/2010, de 23 de juliol i resta de normativa aplicable.
Setze. Termini d'execució
El termini màxim d'execució de les actuacions finançades serà de quatre anys, comptats a partir de la data de formalització de l'operació de finançament.
Dèsset. Justificació i seguiment
Correspon a la Conselleria de Turisme, a través de l'Agència València del Turisme, dur a terme el control i seguiment de les actuacions finançades a càrrec del FOMIT, verificant la seua adequació als projectes presentats i la seua execució en els terminis previstos. De tot això informarà la Secretaria d'Estat de Turisme i Comerç Interior.
Divuit. Reintegrament per incompliment
1. L'incompliment de l'obligació de destinar el finançament obtingut a les actuacions per a les quals es va sol·licitar donarà lloc al reintegrament anticipat de l'import del préstec concedit que no haja sigut amortitzat, i a l'exigència de l'interés de demora corresponent per l'import íntegre del préstec, des del moment de la seua subscripció i fins a la data en què s'acorde la procedència del reintegrament.
2. El procediment de reintegrament es regirà per les disposicions establides en la Llei 38/2003, de 17 de novembre, General de subvencions i disposicions que en el seu marc i en el seu desenvolupament puga establir esta administració.
3. Correspon a la Conselleria de Turisme a través de l'Agència Valenciana del Turisme, la tramitació i resolució del procediment de reintegrament en els termes que establix el Reial Decret 937/2010, de 23 de juliol.
Denou. Règim de recursos
Contra la present resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs reposició davant de la presidenta de l'Agència Valenciana del Turisme, en el termini d'un mes, a comptar des de l'endemà de la seua publicació, tot això de conformitat amb el que establixen els articles 107,109,116 i 117 de la llei 30/1992, de 26 de novembre, de règim Jurídic de l'Administracions públiques i del Procediment Administratiu Comú i en els articles 10,14 i 46 de la llei 29/1998, de 13 de juliol, Reguladora de la Jurisdicció Contenciosa Administrativa.
València, 24 d'agost de 2010.- La consellera de Turisme i presidenta de l'Agència Valenciana del Turisme: Belén Juste Picón.